Honderde trek saam tydens optog teen plaasmoordeDie skare by die parlement in Kaapstad (Foto: Verskaf) Honderde mense het Saterdag om 12:00 met plakkate die strate van Kaapstad en Pretoria ingevaar om vreedsaam teen plaasaanvalle en -moorde te betoog. Selfs ’n groep bejaardes in ’n aftree-oord in Mosselbaai het hul plakkate rondgeswaai. Meer as 500 betogers het in Pretoria by die Voortrekkermonument byeengekom en saam op motorfietse of in hul motors na die Uniegebou gery. In Kaapstad het duisende betogers by die McDonald’s in Keizersgracht byeengekom en te voet of op motorfietse of in motors na die parlement saamgetrek. Dié optog hou glo nie verband met die optog wat verlede week deur die metropolisie verbied is en toe Saterdag virtueel voortgegaan het nie. Debbie Els, wat die optog in Kaapstad gelei het, sê die optog was vreedsaam en het baie goed afgeloop. Die polisie het die betogers heelpad vergesel. “Die polisie het ons ongelooflik baie ondersteun. Hulle het selfs saam hande geklap,” vertel Els. Betogers het te voet of op motorfietse of in motors na die parlement saamgetrek (Foto: Verskaf) Els sê toe hulle by die parlement aankom, het sy die memorandum wat hulle aan die president wil oorhandig, voorgelees. Verskillende eise vir die beëindiging van plaasaanvalle, -moorde en geslagsgeweld is gestel. ’n Groep het ook sommer namens rokers teen die rookverbod opgestaan en hul standpunt gestel. Betogers het ’n streep op die grond voor die parlement getrek, waaroor die betogers gestap het. “Hiermee trek ons letterlik en figuurlik ’n streep teen plaasaanvalle en ‑moorde.” Die skare het saam gebid en daarna huis toe gegaan. Els sê ’n groep van 70 bejaardes het in ’n aftree-oord in Mosselbaai plakkate gemaak en Saterdag ook omstreeks 12:00 in die oord teen plaasaanvalle en -moorde betoog. Justin Behr, die organiseerder van die optog in Pretoria, sê die optog was ook vreedsaam en deur die polisie begelei en gemonitor. Betogers op sowat 500 motorfietse en 150 voertuie het aan die optog deelgeneem. By die Uniegebou het die skare ook saamgebid. Die betogings het albei omstreeks 13:40 geëindig. Els sê met die optogte wil hulle pres. Cyril Ramaphosa opnuut bewus maak van die geweld wat in die land heers. “Ons vra die president om iets te doen om die geweld in die land te stop. Ons hoop die president gee ag aan ons eise in die memorandum. As hy nie doen nie, gaan ons nie gaan lê nie,” sê Els. Els sê die optog was ’n belewenis. “Die skare het as ’n nasie saamgestaan. Ons is keelvol vir geweld, en gaan dit nie meer aanvaar nie. Ons sit ons voet neer,” sê sy. Die virtuele optog waaroor Maroela Media Vrydag berig het, het Saterdag 12:00 op Facebook vlamgevat en mense het foto’s of video’s op Facebook geplaas en hulle teen plaasmoorde uitspreek.